Myrskyluodon Maija (televisiosarja)

Myrskyluodon Maija () on kirjailija Anni Blomqvistin kirjoittamasta viisiosaisesta Myrskyluoto-romaanisarjasta dramatisoitu kuusiosainen suomalainen televisiosarja vuodelta 1976. Se kertoo vastanaineiden Maijan ja Jannen elämästä vastoinkäymisineen ja menetyksineen 1800-luvun ulkosaaristossa luonnon armoilla.

Yleisradion tuottaman sarjan ohjasi Åke Lindman, dramatisoi Benedict Zilliacus, ja sarjan ulkopuolellakin elämään jääneen musiikin sävelsi Lasse Mårtenson. Sarja kuvattiin 1970-luvun puolessa välissä Ahvenanmaalla muun muassa Skarpnåtössä. Päärooleissa ovat Rose-Marie Rosenback ja Leif Sundberg.

Myrskyluodon Maijan ensimmäinen jakso esitettiin 6. huhtikuuta 1976. Sarja on ruotsinkielinen, mutta se nousi Suomessa katsojalukutilastojen kärkeen. Sarja esitettiin myöhemmin samana vuonna myös Ruotsissa, Norjassa ja Tanskassa ja myytiin myös Saksan liittotasavaltaan, Puolaan, Tšekkoslovakiaan ja Jugoslaviaan. Sarjaa on esitetty Suomen televisiossa viimeksi vuosina 2007 ja 2015.

Esikuvat
Myrskyluodon Maijan esikuva on Anni Blomqvistin isoisän sisar Maria (Maija) Lovisa Mickelsdotter. Kalastajanvaimo Maria Mickelsdotter syntyi 1824 ja kuoli 1903. Hän eli elämänsä Väderskärin luodolla. Jannen esikuva on Johan Eriksson, joka kuoli vatsavaivoihin 59-vuotiaana. 

Juoni
Myrskyluodon Maija alkaa 1840-luvulta ja päättyy aivan vuosisadan loppuun. Tapahtumat painottuvat kuusi vuosikymmentä kattavan ajanjakson ensimmäiseen kolmannekseen. Tapahtumat 1860-luvun alusta vuoteen 1899 käydään läpi viimeisen jakson jälkipuoliskolla.

 Jakso  NimiAlkuperäisnimi  Juoni  Esityspäivä  Kesto (min.) 1.  Tie MyrskyluodolleVägen till Stormskäret  Vuosi on 1842. Tarina alkaa prologilla: Janne ja Maija ovat vastanaineet. Prologin jälkeen palataan ajassa viisi vuotta taaksepäin. Maija on kahdeksantoista ja asuu lapsuudenkodissaan Simskälassa, hänellä on useita sisaruksia ja molemmat vanhemmat ovat elossa. Janne tulee kylään. Jannen ja Maijan isät neuvottelevat avioliitosta ja päättävät että Janne ja Maija avioituvat keskenään. Maija on ihastunut erääseen Magnukseen, joka tuonnempana kuolee tapaturmaisesti. Avioliittopäätöksen suhteen Maija tottelee vanhempiensa tahtoa ja pitää ihastuksensa omana tietonaan. Jannen ja Maijan kihlaus venyy pitkäksi; jakson lopussa he pääsevät avioon ja muuttavat Myrskyluodolle, joka sijaitsee ulkosaaristossa Simskälan pohjoispuolella.  6. huhtikuuta 1976  82' 2.  Meri naapurinaMed havet som granne  Jakso alkaa vuodesta 1847. Maijan ja Jannen talo saadaan vihdoin valmiiksi. Pariskunnan esikoinen syntyy, tyttö. Tyttö viedään kylään kastettavaksi ja hän saa nimekseen Maria. Maija lähtee vaeltamaan jään yli, jotta pääsisi pappilaan kirkotettavaksi. Janne käy ostamassa oikeat kahvikupit. Seuraavaksi Maija synnyttää pojan, Augustin, ja pian sen jälkeen toisen pojan, Mikaelin. Sigfridin päivänä syntyy kolmas poika, Sigfrid. Oolannin sota varjostaa myös myrskyluotolaisten elämää; englantilaiset valtaavat Bomarsundin. Kummelit ärsyttävät englantilaisia.  13. huhtikuuta 1976  60' 3.  RoutavuodetResbud  Englantilaiset aiheuttavat sotatoimillaan päänvaivaa ahvenanmaalaisille. Janne joutuu pakenemaan Suomeen. Maijan veli Jan kuolee tapaturmaisesti. Mikael putoaa Finnklobbenin kannaksella veteen ja hukkuu. Mikaelin kuoleman jälkeen Maija synnyttää viidennen lapsensa, jonka nimeksi annetaan Hindrik. Lapset alkavat opetella lukemaan.  20. huhtikuuta 1976  59' 4.  Tallin jouluEn stallets jul  On vuosi 1859. Maijan ja Jannen talo palaa yöllä. Janne vaarantaa henkensä yrittäessään pelastaa mahdollisimman paljon pariskunnan omaisuudesta. Perhe joutuu asumaan navettaan. Joulu vietetään tallissa. Janne lähtee Simskälaan kerjuulle ja tuo mukanaan ruokaa ja vaatteita. Sydäntalven tullen koko perhe lähtee Simskälaan evakkoon: matka jään yli on hankala sillä lehmät ovat itsepäisiä. Vastaanotto Maijan vanhempien talossa on lämmin. Myrskyluotolaiset saavat hyvän majoituksen piharakennuksesta.  27. huhtikuuta 1976  59' 5.  Suden talviVargavinter  Vuosikymmen vaihtuu ja eletään 1860-lukua. Jakson alussa "ajetaan joulu pois". Ympäristössä vaeltavat susilaumat aiheuttavat turvallisuusriskin. Janne lähtee Houtskariin ostamaan puuta uutta taloa varten. Keväällä perhe pääsee palaamaan Myrskyluodolle. Palopaikalta etsitään vanhat naulat uutta taloa varten. Tulppaani-lehmä loukkaa jalkansa niin pahasti että se täytyy lopettaa. Uusi talo saadaan pystyyn mutta kahvia on juotava toistaiseksi pelkistä puukupeista. Uudet kalastustavat kiinnostavat Jannea.  4. toukokuuta 1976  59' 6.  Tie MyrskyluodoltaVägen från Stormskäret  Jaksossa käydään läpi 1800-luvun neljä viimeistä vuosikymmentä. Uusi kalastustapa vaatii harjaantumista. Maija huomaa ristiä muistuttavan puunkarahkan pihallaan ja pitää sitä huonona enteenä. Hän tulee kuudennen kerran raskaaksi. Janne kuolee pudottuaan jäihin, hänellä on August mukanaan; hän käskee Augustin yrittää Västergårdiin. Maija saa kuulla suru-uutisen, kun August tulee kotiin isoisänsä ja Kalle-enonsa mukana. Maijan synnytys käynnistyy: hän synnyttää kuopuksensa Johannan, joka saa hätäkasteen. Siirrytään ajassa useita vuosia eteenpäin, Johannan rippikouluikään. Johanna haluaa muuttaa Amerikkaan. Augustilla on morsian Eva, myös Sigfrid ja Maria seurustelevat. August ja Eva asettuvat avioiduttuaan Myrskyluodolle, Maria avioituu Fögeliin ja Maija jää asumaan Augustin ja Evan luo. August kuolee ennen Maijaa. Tarinassa seuraa pieni takauma aikaan jälkeen Jannen kuoleman: vastuuta Myrskyluodosta siirretään vähitellen Augustille. Augustin kuoleman jälkeen Eva päättää siirtää taloutensa Simskälaan, myös talo siirretään. Tarinan lopussa Maija muuttaa esikoisensa Marian luo Fögeliin.  11. toukokuuta 1976  81'

Näyttelijät
Myrskyluodon Maijan näyttelijät ovat ahvenanmaalaisia amatöörinäyttelijöitä. Ajatus harrastajien käytöstä oli Anni Blomqvistin. Rose-Marie Rosenback teki ammattiuransa kartanpiirtäjänä, näyttelijänä hän ei ole työskennellyt 1970-luvun jälkeen. Leif Sundberg jatkoi näyttelijäntyötään harrastuspohjalta, varsinaisen toimeentulonsa hän hankki radiojuontajana Ahvenanmaalla.

Musiikki
Myrskyluodon Maijan musiikin sävelsi Lasse Mårtenson. Teoksen tunnussävelmä Myrskyluodon Maija julkaistiin vuonna 1977 instrumentaalilevyllä Skärgård-Saaristo-Archipelago & Stormskärs Maja. Levy myi kultaa. Myrskyluodon Maijan tunnussävelmästä tuli yksi kautta aikain myydyimmistä suomalaisista nuottijulkaisuista ja se lienee Mårtensonin tunnetuin sävelteos. Levyllä on myös muuta musiikkia televisiosarjasta:

Stormskärs Maja / Myrskyluodon Maija	
Minnen / Muistoja (Stormskärs Maja)	
Äppelö / Äppelö	
Flundervalsen / Kampelavalssi	
Dömanskär / Dömanskär	
Jurmo / Jurmo	
Borstö / Borstö	
Morgondimma / Aamu-usva	
Vänö / Vänö	
En Sjökapten / Merikapteeni	
Mikaels Drunkning / Mikael Hukkuu (Stormskärs Maja)	
Prästkragen / Päivänkakkara (Stormskärs Maja)	
Stormskärs Maja II / Myrskyluodon Maija II

Myrskyluodon Maijan tunnussävelmään teki ruotsinkielisen tekstin Benedict Zilliacus, suomenkielisen tekstin kirjoitti Jukka Virtanen. Kappaleesta on tehty vuosikymmenten varrella lukuisia versioita esittäjinään muun muassa Francis Goya, Linda Lampenius, Karita Mattila ja Pepe Willberg.

Tuotanto
Myrskyluodon Maija kuvattiin suureksi osaksi asumattomalla Väderskärin saarella Ahvenanmaan koillisessa saaristossa. Kuvaukset aloitettiin alkuvuodesta 1975, ja ne kestivät runsaan vuoden. Maijan lapsuudenkotiin sijoittuvat tapahtumat kuvattiin Hammarlandissa Ahvenanmaan pääsaaren länsiosassa.

Myrskyluodon Maijan DVD-julkaisuun on sisällytetty vihkonen "Stormskärs Maja bakom kulisserna: Ur Rosis arkiv", johon on koottu kuvaussihteeri Rosi Sonntagin tuotantomapissa säilöttyjä asiakirjoja Myrskyluodon Maijan tuotannosta.

Vastaanotto
Jukka Kajava kirjoitti Helsingin Sanomissa 22. huhtikuuta 1976: ”En ihmettelisi, vaikka Myrskyluodon Maijasta tulisi kansainvälistä ohjelmatavaraa. Sen hartaus, yksinkertaisuus, oikea totisuus hakevat vertaa seurassa kuin seurassa.” Savon Sanomien Aimo Siltari arvosti teoksen niin ikään korkealle.DVD-julkaisun pahvikotelon takakansi.

Julkaisut
YLE Export julkaisi Myrskyluodon Maijan DVD:nä vuonna 2010. DVD:llä on alkuperäiseltä filmimateriaalilta uudelleen masteroitu anamorfinen 16:9-kuva. Ääni on Dolby digital mono. Tekstitys on sekä suomeksi että ruotsiksi.DVD-julkaisun takakansi.

Lähteet

Aiheesta muualla
 Rytsä, Paavo: Myrskyluodon Maija. Ylen elävä arkisto.
 Myrskyluodon Maija - Yle Areena

Luokka:Suomalaiset draamasarjat
Luokka:Romaaneihin perustuvat televisiosarjat
Luokka:1970-luvun televisiosarjat